《芝麻湖守风》
清代·迮云龙

长江西南来，混混沧溟会。天风揭狂澜，簸扬万旌旆。

飞来片片帆，乘流欢击汰。顾兹上水船，溯风剧狼狈。

进尺退以咫，篙师发长慨。好语慰长年，否运还来泰。

试看快意时，往往遭颠沛。莫使满帆风，斯言当微会。

萧萧枯芦洲，小泊吾何害。

作者简介：（1691—1760）清江苏吴江人，字赓若，号耕石，又号三江渔父。雍正十年顺天副贡生。乾隆中举鸿博未中。为云南总督幕僚，不复应举。才气高岸，有《汗漫吟》、《池上草堂》等。